АНАЛИЗА СТАТИСТИЧКИХ ПОКАЗАТЕЉА ЗА 2021.

**ТРЖИШТЕ РАДА**

Просјечна плата након опорезивања у 2021. години износила је 1 004 КМ, док је просјечна бруто плата износила 1 546 КМ. У односу на 2020. годину, просјечна плата након опорезивања исплаћена у 2021. години номинално је већа за 4,9%, док је реално већа за 3,2%. У 2021. години, у односу на 2020, у свим подручјима забиљежен је номинални раст плате након опорезивања, од чега највише у подручјима *Административне и помоћне услужне дјелатности* 14,3%, *Умјетност, забава и рекреација* 12,8% и *Грађевинарство* 9,8%.

Република Српска је у 2021. години забиљежила осјетан раст плата, а кулминација тог раста била је у децембру 2021. године, када је просјечна плата након опорезивања износила 1 038 КМ, и као таква била номинално виша за 6% у односу на децембар 2020. године, односно виша за 0,8% када је поредимо са новембром 2021. године.

Уз показатеље о платама, анализираћемо и показатеље запослености. Завод податке о броју запослених у Републици Српској иначе објављује два пута годишње, са стањем на 31. март и 30. септембар. Дакле, укупан број запослених у Републици Српској на дан 30. септембар 2021. године износио је 282 702 и у односу на март 2021. године био је виши за 2,7% односно 7 344 запослених, док је у односу на исти мјесец прошле године виши за 3,4% или за 9 307 запослених. Од укупног броја, 129 718 запослених су жене.

Ако посматрамо облик својине, 81 630 запослених је у субјектима у државној својини, 170 133 у приватној својини, 336 у задружној, те 30 603 у мјешовитој својини. Када је ријеч о степену образовања запослених у пословним субјектима, од укупно 238 758 запослених, између осталих, 64 032 је са високом, 114 665 са средњом стручном спремом, квалификовано је 28 134, а неквалификованих 11 518 запослених. У септембру 2021. године у односу на март 2021. године забиљежен је раст броја запослених у 15 од 19 подручја.

**ЦИЈЕНЕ**

Када је ријеч о индексу потрошачких цијена, Завод рачуна неколико показетеља. То је мјесечна инфлација и она је у децембру 2021. године у односу на мјесец раније, новембар 2021. године, износила 0,5%. Потом просјечна годишња инфлација која је у 2021. години износила 1,7%, те укупна годишња инфлација која је у децембру 2021. године, у односу на исти мјесец 2020. године, износила 5,9%.

Када упоредимо раст плата са растом цијена, онда су показатељи сљедећи. Просјечна плата након опорезивања исплаћена у децембру 2021. године износила је 1 038 КМ и када узмемо у обзир и ифнлацију, реално је већа 0,1% у односу на децембар 2020. године. Када поменуту децембарску плату упоредимо са новембраском, она је реално виша за 0,3%, а просјечна

годишња плата у 2021. години, реално је виша за 3,2% у односу на просјечну годишњу плату у 2020.

Иначе, све земље Европе и региона биљеже видљив раст цијена, а када говоримо о подручју бивше Југославије, годишња инфлација у децембру 2021. године креће се у распону између 4,6% и 7,9%, при чему је у Црној Гори 4,6%, Словенији и Сјеверној Македонији по 4,9%, Хрватској 5,5%, Републици Српској 5,9%, ФБиХ 6,5%, те Србији 7,9%. На нивоу БиХ, годишња инфлација износи 6,4%.

**ИНДУСТРИЈА**

Иако су све најаве биле да ће тек средином 2022. године економски показатељи да достигну ниво из предпандемијске 2019. године, до тога је дошло већ у току 2021. године, а у случају индустрије, спољне трговине и БДП-а чак је надмашена и 2019.

Индустријска производња у Републици Српској је у периоду јануар – децембар 2021. године у односу на исти период 2020. године забиљежила раст од 12,1%. У подручју *Производњa и снабдијевањe електричном енергијом, гасом, паром и климатизацијa* остварен је раст од 16,7%, у подручју *Прерађивачкa индустрија* раст од 12,1%, те у подручју *Вађење руда и камена* раст од 2,0%. Када је ријеч о подручју *Прерађивачке индустрије*, на њен раст највише су утицале области: *Производња готових металних производа, осим машина и опреме* са растом од 22,6%, *Производња коже и производа од коже* 13,3%, *Производња намјештаја* са растом од 13,2% и *Производња прехрамбених производа* 2,0%*.* У подручју *Вађењe руда и камена* на раст је највише утицала област *Вађење руда метала* са растом од 9,3%.

Индустријска производња у Републици Српској у 2021. години у поређењу са 2019. годином виша је за 4,7%. Када je поредимо са земљама окружења, односно бивше Југославије, а посљедњи упоредиви подаци се односе на период јануар – новембар 2021. године, Република Српска је имала највећи раст индустирјске производње, 12,7%.

У децембру 2021. године у односу на исти мјесец претходне године, број запослених у индустрији био већи је за 0,1%, док је у односу на новембар 2021. године мањи за 0,3%. Број запослених у индустрији у периоду јануар – децембар 2021. године, у односу на исти период 2020. године мањи је за 1,1%.

**СПОЉНА ТРГОВИНА**

У периоду јануар - децембар 2021. године обим робне размјене Републике Српске са иностранством износио је око 10 милијарди и девет милиона КМ, од чега се на извоз односи четири милијарде и 428 милиона КМ, што је за 30,5% више него у периоду јануар - децембар 2020. године. Увоз је износио пет милијарди и 581 милион КМ, што је за 24,8% више него у периоду јануар - децембар 2020. Проценат покривености увоза извозом у 2021. години износио је 79,4% и највиши је до сада када се посматра на годишњем нивоу.

Најбољој покривености увоза извозом до сада, свакако је допринијело и то што је у 5 од 12 мјесеци забиљежен до тада рекодан мјесечни извоз и то у марту, јуну, јулу, септембру и новембру. Извоз је у 2021. години, у апсолутном износу, био виши за једну милијарду и 35 милиона КМ у односу на 2020. годину, у односу на 2019. годину био виши за 818 милиона КМ, односно за 686 милиона КМ у односу на 2018. годину која је била рекордна када је у питању извоз.

Прерађивачка индустрија је у 2021. години доминантно учествовала у извозу, са удјелом од 84,8%. Посматрано по групама производа, у периоду јануар - децембар 2021. године, највеће учешће у извозу остварује електрична енергија са 539 милиона КМ, што износи 8,1% од укупног извоза, док највеће учешће у увозу остварују нафтна уља са укупном вриједношћу од 280 милиона КМ, што износи 5,0% од укупног увоза.

У погледу географске дистрибуције робне размјене Републикe Српскe са иностранством, у периоду јануар - децембар 2021. године, највише се извозило у Србију и то у вриједности од 660 милиона КМ, односно 14,9% и у Хрватску 624 милиона КМ, односно 14,1% од укупно оствареног извоза. У истом периоду, највише се увозило из Србије и то у вриједности од милијарду и 39 милионa КМ, односно 18,6% и из Италије, у вриједности од 833 милиона КМ, односно 14,9% од укупно оствареног увоза.

Посматрајући земље са највећим учешћем у обиму робне размјене са Републиком Српском, највећа покривеност увоза извозом у периоду јануар - децембар 2021. године остварена је са Швајцарском и износи 814,4%, док је најмања покривеност остварена са Кином, 3,3%.

У периоду јануар - децембар 2021. године, према економским групацијама земаља, највише се извозило у земље Европске уније (27 чланица) 3 милијардe 214 милиона КМ, док се највише увозило такође из земаља Европске уније (27 чланица) 3 милијарда 227 милиона КМ.

**БДП**

Бруто домаћи производ у Републици Српској за девет мјесеци 2021. године износио је 8 милијарди и 931 милион КМ и у односу на девет мјесеци 2020. године номинално је већи за 9,4% а реално је већи за 6,1%.

Република Српска је у прва три тромјесечја 2021. године забиљежила раст економске активности, а према првим процјенама у првом, другом и трећем тромјесечју 2021. године у односу на иста томјесечја 2020. године остварен је реални раст од 2,1%, 10,0% и 6,1% респективно.

Бруто домаћи производ у Републици Српској за девет мјесеци 2021. године у поређењу са девет мјесеци 2019. године, која је предпандемијска година, имао је номинални раст од 8,0%, а реалан раст од 3,2%.

**ТУРИЗАМ**

У 2021. години Републику Српску посјетило 295 038 туриста, који су отварили 748 275 ноћења. Недавно је Свјетска туристичка организација објавила да је свјетска туристичка индустрија у 2021. години остварила раст од 4% у односу на 2020. годину, али да су сви показатељи далеко испод нивоа од прије пандемије, а стручњаци из ове индустрије не очекују потпуни опоравак прије 2024. године.

И у Републици Српској, туризам је био међу најпогођенијим индустријама. Ипак, он показује знакове снажног опоравка, јер је у односу на поменутих 4% раста у 2021. години на глобалном нивоу, у Републици Српској тај раст износио 55,1% када су у питању доласци туриста, односно 40,8% када говоримо о ноћењима туриста.

У односу на 2019. годину која је била рекордна када је у питању туризам у Републици Српској, број долазак туриста мањи је 26,3%, а број ноћења за 23,1%. Ипак, снажан раст у 2021. години који је пуно виши од раста на глобалном нивоу даје нам за право да се надамо да ћемо ниво од прије пандемије достићи и прије прогнозиране 2024. године.

Додатни оптимизам уливају и децембарски подаци, када је Републику Српску посјетило 26 980 туриста, који су остварили 56 464 ноћења. У односу на децембар 2020. године, број долазака био је већи за 86,9%, а ноћења за 83%. Надамо се да ће такав трнед бити настављен и у 2022. години.

Иначе, највећи број ноћења у току 2021. године остварили су туристи из Србије 119 460, из Хрватске 43 616, Словеније 19 313 итд. Забиљежено је 3 667 туриста из Сједињених Америчких Држава, 1 389 из Израела и 1 242 из Кине.

Када је ријеч о подјели на домаће и стране туристе, домаћи туристи су у 2021. години остварили 478 830 ноћења од чега највише у бањским мјестима 231 076, док су страни туристи остварили 269 445 ноћења, од чега највише у осталим туристичким мјестима 142 129, потом у планинским мјестима 65 079.

РЕПУБЛИЧКИ ЗАВОД ЗА СТАТИСТИКУ